Covid-19-betogings brei vinnig uitBetoger in Nieu-Seeland. (Foto: Marty Melville/AFP) Die getal betogers wat voor die parlement in Wellington, Nieu-Seeland, kampeer, het Vrydag eksponensieel toegeneem van 250 mense die vorige dag tot 1 500 deur die loop van Vrydagoggend. Betogings teen Covid-19-maatreëls in Kanada brei ook uit en vragmotorbestuurders in die VSA, Frankryk en België dreig nou ook met padversperrings. Die polisie het hul pogings om betogers in Nieu-Seeland te verwyder aansienlik afgeskaal nadat die twee groepe Donderdag letterlik koppe gestamp het. Beamptes het pepersproei op ŉ aantal betogers gebruik, terwyl twee polisielede in die skare ingesleep is. Meer as ŉ 120 betogers is tydens die voorval in hegtenis geneem. Ten spyte van die groot groep betogers bly die parlementêre terrein steeds vir lede van die publiek gesluit. Die betogers kampeer sedert Dinsdag voor die parlementsgebou in protes teen Covid-19-beperkings en gedwonge inentings. “Die polisie sal voortgaan om die protesaktiwiteite te monitor en so ver moontlik te beperk,” het superintendent Corrie Parnell gesê. Beamptes het egter net van agter barrikades toegekyk terwyl die betogers glo gesing en gedans het. Een van die betogers het aan AFP gesê hulle bly verbind tot hul doelwit om entstofmandate in die land te beëindig. In Nieu-Seeland word mense wat in sektore soos gesondheid, wetstoepassing, onderwys en verdediging werk, verplig om teen Covid-19 ingeënt te word en werkgewers dreig om diegene wat dit nie doen nie, in die pad te steek. “Die manier waarop die polisie ons hanteer het, het ons almal diep geskok,” het sy gesê. “Dit was brutaal.” Grensblokkade in Kanada uitgebrei Die grensblokkade by die Ambassador-brug. (Foto: Geoff Robins/AFP) Die betogers in Kanada het intussen nóg ŉ grenspos tussen die land en die VSA versper nadat hulle reeds die Ambassador-brug tussen Windsor en Michigan gesluit het. Dié is ŉ sleutelpunt vir oorgrenshandel tussen die twee lande. ŉ Tweede kruising in die provinsie Alberta is reeds dae lank versper en betogers het Donderdag ŉ derde kruising in Sentraal-Manitoba gesluit. Terwyl verskeie groot motorvervaardigers nou sukkel om hul bedrywighede aan die gang te hou, het Kanadese polisie onderneem om hul pogings om die betogings te beëindig op te skerp. Meer inhegtenisnemings is glo op hande, terwyl pogings om meer verkeerskaartjies uit te reik en vragmotors weg te sleep nou aan die gang is. Dié Kanadese groep betoog teen allerlei Covid-19-regulasies. Sedert protesoptogte twee weke gelede in Ottawa begin het, het soortgelyke betogings wêreldwyd vlam gevat. In Frankryk het duisende inwoners onderneem om Vrydagaand saam na Parys op te trek met die hoop om later na Brussel in België te beweeg. Die polisie in Parys het egter diegene wat beplan om aan die protesaksie deel te neem gemaan dat alles moontlik gedoen sal word om te verhoed dat paaie versper word. Owerhede dreig ook dat stewige boetes en tronkstraf opgelê kan word. Belgiese owerhede het soortgelyke optrede in gedagte indien optogte in dié land sou voorkom. Die departement van binnelandse veiligheid in die VSA het reeds owerhede en inwoners gewaarsku dat betogers moontlik ook in Los Angeles gaan kop uitsteek, berig CBS News. Veiligheidsmaatreëls en bykomende veiligheidsbeamptes is gereed om die SoFi-stadion waar die jaarlikse Super Bowl Sondag gaan afskop te bewaak indien betogers na die stadion sou opruk. Die waarskuwingsbulletin, wat deur CBS News verkry is, sê die konvooi betogers kan moontlik na Washington beweeg en die stad betyds bereik vir pres. Joe Biden se staatsrede op 1 Maart. “Dit [die betogings] kan vervoer, die federale regering en wetstoepassing bedrywighede ernstig ontwrig,” lui die bulletin. ‘Tyd om saam te kom’ Justin Trudeau. (Foto: (Sean Kilpatrick/The Canadian Press/AP) Die Kanadese eerste minister, Justin Trudeau, het intussen gevra dat die optogte in Kanada en ander lande opgeskort word. “Dit benadeel gemeenskappe regoor die land en wêreld,” het hy, met verwysing na die ekonomiese en sosiale skade wat reeds aangerig is, gesê. Miljoene dollar is reeds weens die betogings verloor, met sakeondernemings wat gekniehalter word deur die versperde grensposte. Talle Kanadese inwoners sê ook dat die konstante protesaksie hul daaglikse lewe ontwrig en soortgelyke klagtes is in Wellington in Nieu-Seeland gehoor. Trudeau se politieke mededinger, Candice Bergen, wat vroeër steun vir die betogers uitgespreek het, het hulle Donderdag aangemoedig om die beleg te beëindig. “Ek glo die tyd het aangebreek dat julle die versperrings opskort, die ontwrigtende optrede stop en met owerhede saamwerk.”